ओदे मखौल करने दे ढंग बी केईं हे। उन्न ग्रां दे लोकें दे नां बगाड़ी ओड़े दे हे। जिसी बी बलाना होऐ, कदें नांएं नईं बलाना। जरूर गै नां गी किश ऐसे पलेस देने जे जिस बचारे दा नां बगाड़ेया ओ लक्ख जोर ला फी ओ बट्ट नईं गै निकलदे! ते संतो भंडा दे मुंआ दा निकले दा नां, संतो भंडा तोड़ी गै नईं रौंदा, सारे ग्रां च फैली जंदा ते केईं बारी ते मां-बब्ब बी अपने पुतरें-धीयें दे बड़े सोची समझियै रखदे नां, भुल्ली जन्दे, ते जिस नां कन्ने संतो भंड उन्दे धीयें पुत्तरें गी बलान्दा, ओबी उस्सै नाएं उनें गी बलान लगी पौंदे।